  Bodolyabér Község Önkormányzat

7394 Bodolyabér, Petőfi u. 21.

**MUNKARUHA JUTTATÁSI SZABÁLYZAT**

Bodolyabér Község Önkormányzat Képviselő-testülete a közalkalmazottak jogállásáról szóló 1992. évi XXXIII. törvény 79.§-a, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 6. § (11) bekezdése alapján a falugondnoki munkakörben foglalkoztatott közalkalmazott részére biztosítandó munkaruha juttatásról az alábbi szabályzatot alkotja:

1 A munkaruha juttatásra való jogosultság a munkakörbe történő közalkalmazotti kinevezés napján, illetve a munkaruha fajtára meghatározott kihordási idő lejártával nyílik meg.

2. A falugondnoki munkakört betöltő közalkalmazottat megillető munkaruha fajtája, mennyisége, kihordási ideje:

munkaruha fajtája mennyiség kihordási idő

nadrág 1 darab 1 év

cipő 1 darab 1 év

kabát 1 darab 2 év

fehér köpeny 1 darab 2 év

póló 4 darab 1 év

láthatósági mellény 1 darab 2 év

3. A munkaruha juttatás összegét a Képviselő-testület évente a költségvetési rendeletben állapítja meg.

4. A munkaruha beszerzéséről a közalkalmazott gondoskodik. A vásárlást követő 3 munkanapon belül a beszerzett munkaruhát a közalkalmazott köteles a Magyarhertelendi Közös Önkormányzati Hivatal ezzel megbízott ügyintézőjénél bemutatni, aki a munkaruhát nyilvántartásba veszi. A vásárlást igazoló az Önkormányzat nevére kiállított számla alapján a közalkalmazott részére a munkaruha árát az Önkormányzat házipénztárából kifizeti, azzal, hogy a 3. pontban meghatározott összegen felüli többletkiadást a közalkalmazott viseli.

5. A kihordási idő a munkaruha nyilvántartásba vételével kezdődik.

6. A munkaruha a kihordási időtartam alatt az Önkormányzat tulajdonát képezi, a közalkalmazott elszámolási kötelezettséggel veszi át, továbbá a javítási, tisztítási költségek a közalkalmazottat terhelik.

7. A munkaruha a kihordási idő lejártát követően térítés nélkül a közalkalmazott tulajdonába megy át.

8. Ha a közalkalmazotti jogviszony létesítése próbaidő kikötésével történik, a munkaruhára való jogosultság a próbaidő elteltével nyílik meg. Ha a munkaviszony a próbaidő alatt megszűnik, munkaruha nem jár.

9. Amennyiben a falugondnok közalkalmazotti jogviszonya a kihordási idő letelte előtt megszűnik – kivéve halála vagy a nyugdíjazása esetét – *köteles a nyilvántartott ár időarányos részét egy összegben visszafizetni / vagy a munkaruhát visszaadni*.

10. A legalább hat hónapig tartó határozott idejű közalkalmazotti jogviszonyban foglalkoztatott falugondnok részére a teljes évre megállapított munkaruha juttatás arányos része jár.

10. Részmunkaidősként foglalkoztatott falugondnok esetében a munkaruha kihordási ideje a teljes munkaidőhöz képest arányosan hosszabbodik meg.

11. Jelen Szabályzat a Képviselő-testületi jóváhagyását követő napon lép hatályba.

A Szabályzatot Bodolyabér Község Önkormányzat Képviselő-testülete …/2025. (…) határozatával jóváhagyta.

Bodolyabér,

polgármester